Selfossi 15. október 2020

Ágæti viðtakandi.

Þú ert skráður búfjáreigandi í BÚSTOFNI sem er gagnagrunnur sem inniheldur m.a. tölur um fjölda búfjár. Samkvæmt lögum um búfjárhald nr 84/2019 ber umráðamanni búfjár að skila haustskýrslu með rafrænum hætti í BÚSTOFNI eigi síðar en 20. nóvember ár hvert.

Samkvæmt upplýsingum sem fram komu í Bústofni á vordögum 2020 bárust ekki full skil frá þér fyrir alla gripi sem þú átt eða sem þú ert skráður umráðamaður fyrir - innan tilskilins tíma haustið 2019.

Að beiðni Atvinnuvegaráðuneytis (sem þessi mál heyra nú undir) skráði starfsmaður BSSl þær upplýsingar sem vantaði fyrir árið 2019 fyrir þig eftir að hafa m.a. tengt saman upplýsingar sem fyrir voru í heimarétt þinni í Worldfeng við gagnagrunninn BÚSTOFN.

Hafir þú skilað Haustskýrslu 2019 (inn á Worldfeng eða bustofn.is) en færð samt þessa áminningu er líklegast að eitthvað af þínum hrossum hafi ekki verið með skráða „Staðsetningu“ í Worldfeng eða að þú sért skráður umráðamaður einhverra hrossa sem staðsett eru í Worldfeng annars staðar en hjá þér.

**Nauðsynlegt er því að skoða vel í heimaréttinni í Worldfeng allt sem viðkemur skráningu hrossanna varðandi „Staðsetning“ og „Umráðamaður“og laga það sem ekki er rétt.**

**Athugið sérstaklega að skráður „Umráðamaður grips“ ber ábyrgð á skilum á skýrsluhaldi og haustskýrslu búfjáreftirlits.**

**Skila þarf sérstakri skýrslu úr Worldfeng fyrir hverja staðsetningu hrossa sem kemur fyrir í heimaréttinni þinni.**

**Þetta sést vel þegar smellt er á hnappinn „Haustskýrsla umráðamanns“ í heimaréttinni í Worldfeng.**

Ef farið er með rafrænum skilríkjum inn á bustofn.is og valið að skoða búfjárskýrslu frá 2019-2020 þá er hægt að smella á ***Skoða lista yfir hross í skýrslu***  og þá má sjá hvaða hross voru á þeirri skýrslu sem skilað var í fyrra – hafi einhverri skýrslu verið skilað.

Full ástæða er til þess að hvetja hrossaeigendur að skila haustskýrslu rafrænt gegnum heimaréttina í Worldfeng sem er bæði einfalt og fljótlegt. Hafir þú ekki fullan aðgang að Worldfeng þá geta allir sem eiga þar skráð hross komist inn í sína Heimarétt með rafrænum skilríkjum í gegnum svokallaðan „Hjarðbókaraðgang“ sem er hægra megin á síðunni Worldfengur.is.

Skil á búfjárskýrslum varðandi hross hafa ekki verið nægilega góð í nokkurn tíma og sést það vel á miklum sveiflum á fjölda hrossa á lífi milli ára skv skýrslum. Ekki hvað síst á þetta við um Suðurland og nauðsynlegt er að koma þessum málum í betri farveg.

Vonum að þetta skýri betur tilurð þess kostnaðar sem þér hefur nú verið gert að greiða en afrit af reikningi má finna undir „Rafræn skjöl“ í heimabankanum. Við biðjumst velvirðingar á því að fyrir mistök ber þessi krafa nafnið „Félagsgjöld“ í heimabankanum.

Með vinsemd og virðingu

Starfsfólk Búnaðarsambands Suðurlands